b'\n_START_ARTICLE_\nPope vald\n_START_SECTION_\nAjalugu\n_START_PARAGRAPH_\nPope vallast eraldati aastal 1925 Ance vald. Aastal 1935 oli valla pindala 177,23 km\xc2\xb2 ja seal oli 1961 elanikku. Aastal 1945 moodustati vallas Pope ja V\xc4\x93de k\xc3\xbclan\xc3\xb5ukogud, aastal 1949 aga vald likvideeriti. Aastal 1951 liideti Pope k\xc3\xbclan\xc3\xb5ukoguga likvideeritav V\xc4\x93de k\xc3\xbclan\xc3\xb5ukogu. Aastal 1990 muudeti k\xc3\xbclan\xc3\xb5ukogu vallaks. 2009. aastast kuulub vald Ventspilsi piirkonda.\n_START_SECTION_\nLoodus\n_START_PARAGRAPH_\nSuurimaks j\xc3\xb5eks on Rinda j\xc3\xb5gi. J\xc3\xa4rvedest asub T\xc4\x81rgale valla piiril 60 hektari suurune Kl\xc4\x81\xc5\x86ezers. Vald ise asub Kursi madalikul, Pope l\xc3\xa4histel Pope linnam\xc3\xa4el asub valla k\xc3\xb5rgeim koht (69,1 m), mida \xc3\xbcmbritsevad keskmiselt 50 meetri k\xc3\xb5rgused alad, \xc3\xbchtlasi on tegemist kogu Ventspilsi piirkonna k\xc3\xb5rgeima tipuga._NEWLINE_Looduskaitse all on mitmed Pope allee p\xc3\xa4rnad, Pope allee, Pope metskonna allee p\xc3\xa4rnad ja kaks Me\xc5\xbe\xc4\x81belese l\xc3\xa4histel asuvat p\xc3\xb5lispuude kasvuala, lisaks kasvab vallas arvukalt nimetuid looduskaitsealuseid p\xc3\xb5lispuid. Valla l\xc3\xa4\xc3\xa4neosas asub osaliselt Kl\xc4\x81\xc5\x86i soo hoiuala, vallas asub 78 hektari suurune Pope madalsoo hoiuala.\n_START_SECTION_\nKaitstavad objektid\n_START_PARAGRAPH_\nKultuurim\xc3\xa4lestistest on riikliku kaitse all Pope luteri kirik (sealhulgas sealne tornikell oma maalingutega, altar, kantsel, portaal ustega, orel, orelir\xc3\xb5du ja kirikuliste pingid), Pope m\xc3\xb5isa hoonetekompleks (sealjuures park, laut, pesumaja, allee, tall, veski, tall-teenijate maja, ait, uus ait, moonakamaja, kutsarimaja, arsti maja, m\xc3\xb5isavalitseja maja, m\xc3\xb5isniku elumaja ja jahiloss, lisaks veel elumaja ahi, kamin ja viis uksekomplekti), Kalnenieki talu hooned, Pope linnam\xc3\xa4gi ja Nabe\xc4\xbci muinaskalmed. Kohaliku kaitse all on Raibkrogsi keskaegne kalmistu ja Dambkalnsi muinaskalmed.'